ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣብዪ ኣሕመድ፡ ‘ናይ መወዳእታ ምዕራፍ ወፍሪ’ ኣብ መቐለ ክግበር ኣዚዙ 26 ሕዳር 2020 ምንጪ ስእሊ, Getty Images መግለጺ ስእሊ, ከተማ መቐለ ቀዳማይ ሚኒስተር ኣብዪ ኣሕመድ፡ እቲ ዝተቐመጠ ናይ 72 ሰዓታት ግዜ ስለዘብቀዐ፡ ሰራዊት ኢትዮጵያ “ናይ መወዳእታን ሳልሳይን ምዕራፍ ናይ’ቲ ወፍሪ ንክጅምር ተኣዚዙ። ቅድም ክብል ሓይልታት ትግራይን መራሕቲ ህወሓትን ኣብ 72 ሰዓታት ኢዶም ክህቡ ካብ መንግስቲ ኢትዮጵያ ጻውዒት ቐሪብሎም ነይሩ። ኣብ’ዚ “ወፍሪ” ቀንዲ ቆላሕታ ሰራዊት ኢትዮጵያ ንከተማ መቐለ ምቁጽጻር እዩ። “ከተማ መቐለ ሓያል ሃስያ ከይወርዳ ክንዲ ዝከኣለና ክንጽዕር ኢና” ድማ ኢሉ። ዝሓለፈ ሰሙን፡ ሰራዊት ኢትዮጵያ ንከተማ መቐለ ብታንክን ከቢድ ብረትን ክኸብብ ትልሚ ከምዘለዎ ምስገለጸን፡ ሰላማውያን ነበርቲ ንርእሶም ከድሕኑ እንተዘየሎ ግን “ምሕረት ኣይክህልዉን” ድሕሪ ምባሉ፡ ሕቡራት ሃገራትን ካልኦት ተሓለቕቲ መሰላትን “ድሕነት ሰላማውያን ሰባት ክሕሎ” ጻውዒት ገይሮም እዮም። ንመንግስታት ፌደራልን ክልል ትግራይን ናብ ሰላማዊ ልዝብ ከቕርቡ፡ ብኣቦ መንበር እቲ ሕብረት ኣፍሪቃ ፕረዚደንት ደቡብ ኣፍሪቃ ሲሪል ራማፎዛ ዝተሓጸዩ ሰለስተ ልኡኻት ወከልቲ ሕብረት ኣፍሪቃ'ውን ሎሚ ናብ ከተማ ኣዲስ ኣበባ ኣትዮም ኣለው። ርእሰ ከተማ ክልል ትግራይ፡ መቐለ፡ ኣስታት ፍርቂ ሚልዮን ሰባት ዝነብሩላ ከተማ ምዃና ይግለጽ። ሰራዊት ምክልኻል ኢትዮጵያ፡ ነታ ከተማ ኣብ ክባ ኣእትየያ ኣለኹ ይብል። ሓይልታት ትግራይ ግን፡ ገና ካብ መቐለ ኣብ ዝረሓቑ ከባብታት ውግእ ይካየድ ምህላዉ እዮም ዝገልጹ። ሓይልታት ትግራይ ትማሊ ኣብ ዘውጽእዎ መግለጺ፡ ኣብ ከባብታት ሓውዜን ከምኡ’ውን ነበለት ውግእ ከምዝተኻየዱን፡ ኣብ’ዚ ውግኣት ‘ዓወት ከምዘመዝገቡን’ ገሊጾም። ኤርትራ ኣብ ውሽጣዊ ግጭት ኢትዮጵያ ኢድ ኣለዋ ድዩ?
